Kuala Lumpur

Kuala Lumpur (Arab-Malayu: كوالا لومڤور), acok disingkek KL, adolah kota tagadang nan sakaliguih marupoan ibu kota dari nagara Malaysia. Namo langkok kota iko Wilayah Pasakutuan Kuala Lumpur, lawehnyo 244 km² (94 mi²), diunyi dek 2,16 juta jiwa manuruik sensus 2022. Labiah kurang 50% marupoan urang Bumiputera, 45% marupoan katurunan Cino, jo 5% marupoan katurunan India.Department of Statistics (Malaysia), National Registration Department, Ministry of Home Affairs (Malaysia). Malaysia Demographic Statistics Quarter 4 2018. Putrajaya, Malaysia: Department of Statistics (Malaysia). Kuala Lumpur masuak dalam wilayah metropolitan laweh, nan malingkupi juo sabagian gadang nagara bagian Selangor yaitu Lambah Klang, mambantuak wilayah urban nan bapopulasi 8,9 juta jiwa, jo manjadi salah satu wilayah metropolitan nan bakambang paliang capek di Asia Tenggara dari jumlah panduduak jo ekonominyo.

Kuala Lumpur adolah tampek lataknyo Parlemen Malaysia, jo sabalunnyo adoleh tampek lataknyo limbago eksekutif jo yudikatif juo. Namun, kini pusek pamarintahan pasakutuannyo alah bapindah ka Putrajaya sajak taun 1999, walau ado babarapo cabang yudikatif nan tatap barado di Kuala Lumpur. Kota iko marupoan kota karajaan jo tampek tingga rasmi Kapalo Nagara Malaysia, Yang di-Pertuan Agong, nan tingga di Istano Nagara sabagai pusek pamarintahan nagara. Kota iko marupoan juo pusek budaya, pariwisata, pandidiakan, ukum jo ekonomi Malaysia dek karano posisinyo sabagai ibu kota jo kota prima. Kuala Lumpur tamasuak dalam kota dunia paringkek alfa, dan jo satu-satunyo kota global di Malaysia, manuruik Globalization and World Cities Study Group and Network (GaWC). Wilayah Pasakutuan Kuala Lumpur iko adolah salah satu dari tigo Wilayah Pasakutuan Malaysia, jo marupoan enklaf di tangah nagara bagian Selangor, nan lataknyo di pantai barat bagian tangah di Samananjuang Malaysia.

Sajak taun 1990-an, kota iko alah manjadi tuan rumah babarapo acara olahraga, politik jo budayo, tamasuak Patandiangan Pasamakmuran 1998, Patandiangan Asia Tenggara 2017, jo Patandiangan Dunia Formula Satu. Salain itu, Kuala Lumpur marupoan tampek bangunan tatinggi kaduo di dunia jo tatinggi partamo di Asia Tenggara; yaitu Manaro Merdeka 118, jo manaro kamba tatinggi di dunia nan paliang tanamo, Manaro Kamba Petronas. Kuala Lumpur taubuang jo dunia lua dek duo palabuahan udaro, yaitu Palabuahan Udaro Internasional Kuala Lumpur (KLIA) di Sepang sarato Palabuahan Udaro Subang nan kini anyo malayani panabangan dalam nagara.

Kuala Lumpur barado pado urutan ka-6 sabagai kota nan paliang banyak dikunjuangi di dunia manuruik Indeks Kota Tujuan Mastercard pado taun 2019. Kota iko lah tampek tigo dari sapuluah pusek balanjo tagadang di dunia. Kuala Lumpur barado pado urutan ka-70 di dunia jo urutan kaduo di Asia Tenggara sasudah Singapura untuak Paringkek Kalayakan Iduik Global manuruik Economist Intelligence Unit, jo urutan kasambilan di ASPAC, jo urutan kaduo di Asia Tenggara sasudah Singapura sabagai Hub Inovasi Teknologi Takamuko 2021 manuruik KPMG. Kuala Lumpur dinyatoan sabagai Ibu Kota Buku Dunia 2020 dek UNESCO. Pado taun 2024, Kuala Lumpur barado pado urutan kaduo untuak kota unggulan tabaiak di Asia Tenggara sasudah Singapura jo urutan ka-135 di dunia manuruik Indeks Kota Global dari Oxford Economic Papers.

 Caliak juo 
 Pariwisata di Kuala Lumpur
 Angkutan umum di Kuala Lumpur
 Identitas Kuala Lumpur

Rujuakan

 Pautan lua 

 Laman web rasmi Dewan Bandaraya Kuala Lumpur (DBKL) 
 Koleksi peta-peta berkaitan jo Kuala Lumpur
 ITIS Kuala Lumpur 


Kategori:Malaysia
Kategori:Ibu kota nagara di Asia